गागरोन का किला राजस्थान के झालावाड जिले में स्थित है। यह उत्तरी भारत का एकमात्र ऐसा किला है, जो चारों तरफ से पानी से घिरा हुआ है, जिसके कारण इसे जलदुर्ग के नाम से भी जाना जाता है। गागरोन किला एकमात्र ऐसा किला है, जिसके तीन परकोटे हैं, जबकि सभी किलों के दो ही परकोटे हैं। इसके अलावा यह भारत का एकमात्र ऐसा किला है, जिसे बिना नींव के तैयार किया गया। इस किले की मीनार पहाडियों से मिली हुई है। गागरोन का किला अपने गौरवमयी इतिहास के कारण भी जाना जाता है। सैंकड़ों साल पहले जब यहाँ के शासक अचलदास खींची मालवा के शासक होशंगशाह से हार गए थे, तो यहाँ की राजपूत महिलाओं ने खुद को दुश्मनों से बचाने के लिए जौहर (जिंदा जला लिया) कर दिया था। सैंकड़ों की संख्या में महिलाओं ने मृत्यु को गले लगा लिया था। इस शानदार धरोहर को यूनेस्को ने वर्ल्ड हेरिटेज की सूची में भी शामिल किया है। गागरोन किले का निर्माण डोड राजा बीजलदेव ने 12वीं शताब्दी में करवाया था। इस किले में 14 युद्ध और 2 जौहर हुए, जिसमें कई लोगों की मौत हुई।